Abe Steward Bank Basungula Uhlelo lweECOCASHSAVE
Inengi labantu abakade bengagcini imali zabo ebhanga sebezakwanelisa ukukwenza lokhu phansi kohlelo lwe ECOCASHSAVE Savings Account.
HARARE — Inengi labantu abangagcini imali zabo ebhanga sebezakwanelisa ukuba lama bank accounts labebhanga le Steward Bank abasungule uhlelo lwe ECOCASHSAVE Savings Account kulandelwa indlela yokulondoloza imali kusetshenziswa umakhalekhukhwini, i–Mobile Based Savings Account. Ngesikhathi kuphawulwa loluhlelo lwe ECOCASHSAVE account eHarare lamuhla,womabili amankampani asebenza ngaphansi kwenkampani ye Econet Wireless Zimbabwe aveze ukuba kudinga umuntu ukuba abengowabhalisa kuhlelo lokuthumela imali kusetshenziswa indlela ye EcoCash ukusungula i account yokulondoloza imali njalo loluhlelo luhlose ukuphathisa inkulungwane zabantu emaphandleni, abaphila ngokuthengisa emikambo, abalimi abancinyane kanye lalabo abekade besehluleka ukuvula ama accounts emabhanga ngoba bengelazo incwadi ezidingakalayo ukwenza lokho. Umqonsisi we EcoCash, umnumzana Cuthbert Tembedza uchaza ukuba akulani ukuba umuntu abe lemali encane enganani ukuba alondoloze imali yakhe kule account ngakho uzulu ulakho ukubeka imali engange dola linye kule account ye ECOCASHSAVE ACCOUNT. Li account, umnumzana Tembedza uthi ijonge ukuphathisa ekuthini uzulu abe lomkhuba wokulondoloza imali umphakathi akhuthazwe ukwenelisa ukulondoloza imali ezaphathisa ukuthuthukisa amabhizimusi abo. Umqondisi webhanga le Steward Bank, umnuzana Kwanele Ngwenya, uthi lindlela entsha ephawulwe lamuhla izaphathisa uzulu obesehluleka ukusungula ama accounts emabhanga ahlezi ekhona okweminyaka eminengi. Inombolo ezivelela kwabebhanga elikhulu likahulumende i Reserve Bank of Zimbabwe zibonisa ukuba abedlula inkulungwane eziyisitshiyagalombili kuphela-853 000, yibo ababikwa bela ama accounts lamabhanga ehlukeneyo,elizweni elilabantu abayizigidi ezilitshumi lantathu Kubikwa kunzima kuzulu ongaqhatshwanga kumankampani oziqhubela imisebenzi yezandla kanye losemaphandleni ukuba avule ama accounts emabhanga elizweni ngoba efuna ukubona ubufakazi balapho umuntu asebenza khona, lapho ahlala khona, itshumi kusiya kukhulu lamadola kuyimali okumele umuntu abe layo ngesikhathi evula i-account kanye lezinye ingwalo ezinenginengi ezifunwa yilamabhanga anduba umuntu avule i account. Umqondisi wenkampani ye Econet Wireless Zimbabwe umnumzana Douglas Mboweni uthi inkampani yakhe isingenise imali enengi kakhulu kundaba zokuthuthukiswa kwama base stations kanye lezinye izakhiwo,kusetshenziswa imitshina yakulezinsuku yamacomputer osekulethe intuthuko ebantwini, lenguquko empilweni kazulu. Bedlula izigidi eziyisitshiyagalombili abasebenzisa indlela yokukhulumisana ngomakhalekhukhwini nge Econet ilizwe lonke njalo eleZimbabwe libikwa selifinyelele ilizwe lonke kulabo abalabomakhalekhukhwini .